Dommerby Kirke
Dommerby Kirke er en sognekirke, der ligger på en bakke midt i sognet mellem den nu tørlagte Tastum Sø og Skive Fjord. Kirken ligger omgivet af bebyggelses- og markområder.
Kirkegården følger ældre skel og er indhegnet af stendiger med græsbeklædt top.
Nord for kirken er der ved arkæologiske udgravninger fundet tegn på anlæg, som antages at kunne stamme helt tilbage fra vikingetiden. Syd for byen ligger desuden Dommerby Hede, et fredet område, hvor over 30 gravhøje endnu markerer oldtidsveje.
Kirkens bygningshistorie er kendetegnet af flere overordnede faser fra romansk tid frem til senmiddelalderen og med tilføjelser i nyere tid. Materialeanvendelse og formsprog er kendetegnende for området, men kirken adskiller sig fra områdets øvrige ved ikke at have et tårn.
Den forholdsvis lille kirke udgøres af senromansk apsis, kor og skib samt et våbenhus tilføjet på skibets nordside i 1800-tallet. Kirken er kullet, dvs. den står uden tårn, og har i stedet ved vestgavlen en tømret klokkestabel. De middelalderlige dele er opført i munkesten uden synlig sokkel. Skib og kor er hvidkalkede, og hele kirken har tegltag.
Af oprindelige enkeltheder findes den retkantede norddør i skibet endnu i behold.
Apsissen og hele kirkens sydside er omkring 1880 skalmuret med røde mursten, dvs. et nyt lag mur man af æstetiske årsager har muret på ydersiden af den oprindelige. På samme tid blev et våbenhus formentlig også opført. I 1911 blev et ny våbenhus bygget uden om det eksisterende.
Inde i kirken har apsissen halvkuppelhvælv, mens der over resten er gråmalede bjælkelofter. Korbuen er overpudset og rimeligvis udvidet. Stoleværket, dvs. kirkebænkene, står i mørkeblå farver.
Kirkens historiske inventar (alterparti og prædikestol) blev senest istandsat i 1993. Arbejdet indebar snedker- og farvemæssig behandling.
Kirkens beholdning af historisk inventar er relativt beskeden, men rummer dog væsentlige dele.
Ældst i kirkerummet er døbefonten af granit. Denne står med en enten helt ny eller stærkt ændret kumme på en terningformet fod.
Alterkalkens fod og skaft er også fra middelalderen, antagelig fra midten af 1300-tallet (bægeret er nyere).
I kirken findes også inventar fra 1500-tallet, heriblandt klokken fra 1514 med indskriften ”Jesus Nazarenus rex iudaeorum”, som betyder 'Jesus fra Nazaret, jødernes konge', og et bomærke. Endvidere er det sydtyske dåbsfad udført omkring 1575 og har givetvis senere fået tilføjet Habsburgernes graverede våben (Sehested og Gyldenstierne) samt initialer og årstallet 1652.
Altertavlen rummer dele fra 1500-tallet. Den er trefløjet med malerier fra 1700-tallet (af nadveren, Moses og Aron) i midt- og sidefelterne. Øverst krones tavlen af fire rundbuede topstykker med udskårne ornamenter.
Alterbordspanelet, der dækker det kvadermurede alterbord, har også malerier fra 1700-tallet (af mannasamlingen og Moses slår vand af klippen), som antagelig er skænket nogenlunde samtidigt med altertavlens malerier.
Alterstagerne af messingblik er kommet til kirken i 1712.
Prædikestolen er fra 1751 og har samtidige evangelist- og apostelmalerier.